
A tananyagba épített asszony - A Kőmíves Kelemenné című népballada feldolgozása kortárs párbeszédszövegek, kérdőíves felmérés és projektmunka segítségével

Dolgozatomban a Kőmíves Kelemenné című népballada taníthatóságát, irodalomórai
feldolgozhatóságát vizsgálom meg kortárs párbeszédszövegek, kérdőív és projektfeladatok
bevonásával. Először a népballada műfaji jellemzőit, az eredettörténetére irányuló filológiai
kutatásokat és a szövegváltozatok helyzetét, majd a legismertebb szövegvariánsnak a
kerettantervben és a tankönyvekben betöltött szerepét mutatom be. Ezt követően egy olyan
komplex, a saját kutatásom részeként kidolgozott feladatcsoportról írok, amely felkeltheti a
középiskola 11-12. évfolyamára járó tanulók irodalmi (pl. a kortárs líra iránti) érdeklődését, de
erkölcsi és érzelmi nevelésükhöz is hatékonyan járulhat hozzá, vagyis további, pedagógiai célokat is
betölt.
A párbeszédszövegek, a kérdőív és a projektmunka segítségével – reményeim szerint – a
népballada olyan feldolgozása válik lehetségessé, amely a szöveget tágabb kontextusba helyezve,
sokkal átfogóbb témákon gondolkodtatja el a diákokat, és ily módon hatékonyan járulhat hozzá
identitásuk önreflexív kialakításához, világ- és társadalomképük kiépítéséhez. A Kőmíves Kelemenné
című népballada taníthatóságára és feldolgozására épülő feladatcsoport ily módon olyan aktuális és a
diákok számára érdekes kérdések megvitatására is alkalmas lehet, mint a női szerepek vagy az
apa–fiú kapcsolat irodalmi és történelmi változásai, valamint a gyász és a gyászfolyamat
problémakörei.



